## Pravilnik o sastavu i načinu rada Povjerenstva za polaganje vozačkog ispita učenika koji se obrazuju za zanimanje vozač motornog vozila u redovitom srednjoškolskom obrazovnom programu

### NN 151/2008 (23.12.2008.), Pravilnik o sastavu i načinu rada Povjerenstva za polaganje vozačkog ispita učenika koji se obrazuju za zanimanje vozač motornog vozila u redovitom srednjoškolskom obrazovnom programu

MINISTARSTVO UNUTARNJIH POSLOVA

4120

Na temelju članka 211. Zakona o sigurnosti prometa na cestama (»Narodne novine«, broj: 67/08.), na prijedlog ovlaštene stručne organizacije, ministar unutarnjih poslova donosi

PRAVILNIK

O SASTAVU I NAČINU RADA POVJERENSTVA ZA POLAGANJE VOZAČKOG ISPITA UČENIKA KOJI SE OBRAZUJU ZA ZANIMANJE VOZAČ MOTORNOG VOZILA U REDOVITOM SREDNJOŠKOLSKOM OBRAZOVNOM PROGRAMU

Članak 1.

Povjerenstvo za provedbu vozačkog ispita učenika koji se obrazuju za zanimanje vozač motornog vozila u redovitom srednjoškolskom obrazovnom programu (u daljnjem tekstu: Povjerenstvo) čine:

1. predsjednik Povjerenstva – ovlašteni ispitivač za nastavne predmete Prometni propisi i sigurnosna pravila i Upravljanje vozilom ovlaštene stručne organizacije,

2. član Povjerenstva – ovlašteni ispitivač iz nastavnog predmeta Pružanje prve pomoći osobama u prometnoj nesreći ovlaštene stručne organizacije,

3. član Povjerenstva predstavnik srednje škole za cestovni promet ili strukovne škole.

Članom Povjerenstva srednje škole za cestovni promet ili strukovne škole može se imenovati osoba koja je završila najmanje preddiplomski i diplomski sveučilišni studij ili integrirani preddiplomski i diplomski sveučilišni studij prometnog smjera (cestovnog) te stekla odgovarajući naziv u skladu s posebnim zakonom, položenim ispitom za instruktora vožnje određene kategorije i iskustvom od najmanje tri godine na poslovima osposobljavanja kandidata za vozače one kategorije za koju se provodi ispit.

Članom Povjerenstva iz stavka 1. točke 3. ovoga članka ne može se imenovati osoba koja je osposobljavala učenike koji polažu vozački ispit iz pojedinog nastavnog predmeta.

Članak 2.

Članovi Povjerenstva imenuju se za svaku srednju školu za cestovni promet ili strukovnu školu koja obrazuje učenike za zanimanje vozač motornog vozila u redovitom srednjoškolskom obrazovnom programu za jednu školsku godinu.

Članak 3.

Ispit iz pojedinog nastavnog predmeta provodi se u skladu s propisom kojim se propisuje način organiziranja i obavljanja vozačkih ispita i program vozačkog ispita.

Članak 4.

Srednje škole za cestovni promet ili strukovne škole svoje učenike (kandidate za vozače) za polaganje vozačkih ispita iz nastavnih predmeta Prometni propisi i sigurnosna pravila i Upravljanje vozilom za vozače motornog vozila C1 i C kategorije prijavljuju za polaganje ispita ovlaštenoj stručnoj organizaciji.

Članak 5.

Srednje škole za cestovni promet ili strukovne škole dužne su za provedbu vozačkog ispita bez naknade staviti na raspolaganje prostorne i ostale materijalne uvjete te motorno vozilo C kategorije, opremljeno sukladno propisima.

Članak 6.

Za polaganje vozačkog ispita ne plaća se naknada.

Osobe koje su u statusu redovnog učenika sukladno propisima o strukovnom obrazovanju, imaju pravo na polaganje vozačkog ispita u tri ispitna roka.

U slučaju da osoba iz stavka 2. ovoga članka ne položi vozački ispit u propisanom roku, plaća naknadu za svaki naredni pristup ispitu iz pojedinog nastavnog predmeta, sukladno odluci o visini naknade za vozački ispit iz članka 208. stavka 8. Zakona o sigurnosti prometa na cestama.

Članak 7.

Danom stupanja na snagu ovoga Pravilnika prestaje važiti Pravilnik o sastavu i načinu rada povjerenstva za polaganje vozačkog ispita učenika koji se obrazuju za zanimanje vozač motornog vozila u redovitom srednjoškolskom obrazovnom programu (»Narodne novine«, broj 164/04).

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-152-66812/08.
Zagreb, 18. 12. 2008. godine

Ministar
Tomislav Karamarko, v. r.

Pravilnik, NN 151/2008-4120